Frank Dahlgaard (KF), 1997-11-05:
Folkeskolens hovedproblem er jo ikke et spørgsmål om mangel på demokrati.
Folkeskolens hovedproblem er, at eleverne ikke lærer nok, at de ikke får de færdigheder og kundskaber, som man må forvente, at de skal få.
Heldigvis sker der nu noget på dette område efter solidt konservativt pres.
Der er sat en række initiativer i gang fra regeringens side og med støtte fra folkeskoleforligspartierne, og det er også med vores fulde opbakning.
Så til dette lovforslag.
Selvfølgelig er det godt med medbestemmelse og demokrati også i folkeskolen, men demokrati er jo ikke bare afstemninger og noget med at have et flertal i forhold til nogle andre.
Demokrati er for det første, at de, der deltager i det, har en viden og en indsigt i tingene.
Det næste er en debat, hvor man taler sig til rette eller i hvert fald forstår hinandens synspunkter, og endelig for det tredje skal der træffes en afgørelse, og så kan det i sidste instans blive til et eller andet kampvalg. Men jeg synes ligesom den socialdemokratiske ordfører, at dette lovforslag centrerer sig om den sidste del, nemlig om de formelle afstemningsregler ved et kampvalg. Ifølge forslaget om skolebestyrelsens sammensætning skal eleverne have flertal, hvis jeg har forstået det rigtigt.
Jeg synes, det er forkert.
Forældrene varetager jo børnenes interesser, og forældrene lytter og hører på deres egne børn.
Hvad er det for en underlig verden, der er inde i hovedet på dem, der har fremsat dette forslag?
Vi tror, at som det er i dag, er der en udmærket sammensætning af skolebestyrelserne til gavn for børnene, forældrene og skolen i det hele taget.
For det andet foreslår man, at elevrådene skal styrkes, og at der skal gives bemyndigelse til undervisningsministeren, som skal pålægges at give elevråd og pædagogiske råd nogle minimumsrettigheder i forhold til skolens ledelse.
Nåh ja, så skal man altså stække skolens ledelse.
Vi tror ikke, det er nogen god idé, og vi tror i øvrigt, at skolens ledelse lytter til eleverne og til medarbejderne, og at man ikke skal lave en hel masse regler her.
Det er unødvendigt, og det er i hvert fald fuldstændig unødvendigt alle de steder, hvor man har en god skoleledelse, og det er heldigvis en hel del steder. For det tredje
vil man præcisere skolelederens pligt til at inddrage skolens elever i alle spørgsmål om sikkerhed og sundhed.
Vores svar på det er, at det kan måske være en meget god idé.
Men er der et behov for at præcisere det?
Lytter enhver skoleleder og lærer ikke til eleverne, når det drejer sig om sikkerhed og sundhed?
Det tror vi faktisk er tilfældet.
Så er der det med, at forældre og elevrepræsentanter skal have ret til vederlag for at deltage i demokratiet.
Vi synes, det er en rigtig dårlig idé og et rigtig dårligt signal at sende til de unge mennesker, at man skal have penge for at deltage i den slags.
Så er der spørgsmålet om at gennemføre disse lokale folkeafstemninger, der skal forhindre skolenedlæggelser.
Vi mener ikke, at man på den måde skal stække kommunalbestyrelsens beføjelser.
Det er de demokratisk valgte kommunalbestyrelser, der sidder med det økonomiske ansvar, som skal træffe beslutningerne og også skal have mulighed for det. Alt i alt vil vi afvise dette forslag, og med hensyn ti demokrati i uddannelsessystemet vil vi i øvrigt afvente regeringens og ministerens redegørelse på det område, som vi har forventning til er et meget bedre udgangspunkt for debat end dette forslag fra Enhedslisten.